Konstitueringen af det kommende byråd i Rebild Kommune blev en langvarig affære, men det er fordi, politikerne på forhånd havde aftalt at "det skulle gøres ordentligt", fortæller den kommende borgmester Jesper Greth. - Det var vigtigt, vi fik snakket de forskellige poster ordentligt igennem, så alle partier, der en del af det her, kan se sig selv i det. Vi gjorde umage for at få de snakket godt igennem, siger han. Ærgrer sig over afslag Konstitueringen blev ikke helt så bred, som Jesper Greth kunne have ønsket, for Socialdemokratiets spidskandidat Peter Hansen valgte at takke nej til at deltage med en formandspost i Arbejdsmarkedsudvalget. - Det er jeg ærgerlig over. Det var en af mine mål at få så bred konstituering som muligt, fordi vi jo skal arbejde sammen i byrådet, 25 medlemmer, fremadrettet. Jo bredere konstitueringen er, jo bedre er udgangspunktet for vores politiske arbejde, siger Jesper Greth, der understreger, at tilbudet til Socialdemokratiet var mere, end de var "berettiget" til. - Rød blok var af den opfattelse, at de var berettiget til en formandspost for et udvalg, selv om de ikke er en del af konstitueringen, men det er de ikke. Så det tilbud, vi gav socialdemokraterne, var faktisk mere, end de formelt set havde krav på. Det var helt ærligt ment som en invitation til et bredere samarbejde, siger han. Tryg ved resultat Jesper Greth følger sig alligevel helt tryg ved det opnåpede resultat. - Vi har lavet en  god konstituering, baseret på 15 mandater (af 25 medlemmer i byrådet, - red ). Jeg er helt overbevist om, at vi får et fantastisk samarbejde, siger han og peger på, at den nuværende konstituering er baseret på 13 mandater, siger han. Mandatfordelingen i Rebild Kommune bliver som følger: Venstre - 7 mandater Konservative - 6 mandater Den Sociale Fællesliste - 4 mandater Socialdemokratiet - 4 mandater Radikale Venstre - 2 mandater SF - 1 mandat Enhedslisten - 1 mandat

Referat:
Rebild Kommunes kommende borgmester Jesper Greth (V) ærgrer sig over, Socialdemokratiet afviste invitationen til samarbejde og tilbudet om en formandspost, men han føler sig tryg ved konstitueringen.